F. de Parma. Alexander etc. Carissimo in Christo filio Jahanni, Datie regi illustri, salutem etc. Jn sede justitie, diuina disponente clementia, constituti humilibus supplicum uotis, per que vnicuique iustitia ministretur, libenter annuimus eaque fauoribus prosequimur. Exhibita nobis nuper pro parte venerabilis fratris nostrj Jacobi archiepiscopi et dilectorum filiorum capituli Vpsalensis ac cleri ciuitatis et diocesis Vpsalensis petitio continebat, quod alias, regno Suecie carente rege, qui illud ad ipsius regni illiusque incolarum et habitatorum utilitatem regeret et gubernaret, proce[re]s et consiliarij predicti regni post plures tractatus inter eos desuper habitos dilectum filium Stenonem Sture militem in ipsius regni gubernatorem ad eorum nutum amouibilem elegerunt et assumpserunt sperantes, quod ipse dictum regnum laudabiliter et fideliter regeret et gubernaret et dilectos filios populo (= –um) dictj regnj bene tractaret; sed cum dictus Steno gubernationem huiusmodi in tiranidem conuertisse[t] multaque damna et iniurias jncolis et habitatoribus dicti regni inferret ac quam plurimas immanitates exerceret, consiliarij predicti pro eiusdem regni pace et quiete et illius ab huiusmodi tiranidis (= –de) liberatione maiestatem tuam etiam Datie et Sucie(!) regem in eiusdem regni regem elegerunt et eundem Stenonem dicta gubernatione priuarunt seu priuatum fore declararunt, et, quamuis ipse Steno simulasset se uelle te in regem Suetie admittere et tibi obedire, nichilominus huiusmodi electionem moleste ferens, prout postmodum effectus demonstrauit, ac forte existimans, quod dictus Jacobus archiepiscopus, qui vnus et tamquam primus ex consiliarijs predicti regni existit, electionem tuam et amotionem eiusdem Stenonis a gubernatione huiusmodi procurasset, tam ipse Steno quam dilecta(m) in Cristo filia Ingeburgis eius uxor et dilecti filij Erricus Joansson et Steno Cristiersson laici, assumptis secum quam pluribus militibus et eorum sequacibus, quam plurima damna prefatis archiepiscopo et capitulo ac clero atque iniurias irrigarunt, ac nonnulla bona mobilia et immobilia ad mensam archiepiscopalem Vpsalensem necnon capitulum et clerum predictos pertinentia depredati fuerunt ac curias et residentias ad eandem mensam pertinentes deguastarunt et combusserunt ac etiam venerabiles fratres nostros modernos Lincopenses et Scariensis episcopos captiuari fecerunt et ipsum Jacobum archiepiscopum quod auso (= jn quodam suo) castro et nonnullas (= –os) alias (= –os) dicti regni consiliarios obsederunt ac ipse Steno miles cum Ruthenis et cismaticis secretos tractatos habere non formidauit, partem eiusdem regni illis promittendo, ita ut ipse Steno miles de fide catolica maxime suspectus existat, et, nisi ipse Jacobus archiepiscopus ac (= ab) huiusmodi obsidione auxilio tuo liberatus fuisset, forsan ipse Steno milles eundem Jacobum archiepiscopum prout prefatos espiscopus captiuari fecisset aut aliquod aliud grauis in eius personam attemptasset, excommunicationis sententiam et alias censuras et penas ecclesiasticas in tales a iure promulgatas damnabiliter incurrendo ac contra conuentionem et promissionem per eum cum dictis consiliarijs habitas et eis factas temere ueniendo et fidem per eum prestitum(!) uiolando in anime sue periculum ac archiepiscopi, capituli et cleri predictorum graue preiuditium et jacturam; quare pro parte eorundem Jacobi archiepiscopi et capituli et cleri nobis fuit humiliter supplicatum, ut in premissis opurtune prouidere de benignitate apostolica dignaremur. Nos igitur huiusmodi supplicationibus inclinati eidem serenitati tue committimus et mandamus, quatenus, adiectis tecum aliquibus archiepiscopis seu episcopis ac militibus tuis consiliarijs per te de consensu dicti Jacobi archiepiscopi assumendis, eosdem Stenonem militem et eius uxore[m] ac Ericum et Stenonem Cristiersson et eorum in premissis complices, sequentes, adherentes et fautores publice etiam per edictum locis publicis affigendum, de quibus sit uerisimilis coniectura, quod ad notitiam Stenonis militis et eius uxoris ac aliorum predictorum possit uerisimiliter peruenire, auctoritate nostra moneas et requiras, quatenus infra aliquem terminum competendum(!), quem eis duxeris prefigendum, sub excommunicationis sententia, quam, nisi paruerint, elapso huiusmodi termino eo ipso incurrant, bona per eos oblata (= ab–) huiusmodi restituant ac damnis per eos eisdem Jacobo archiepiscopo ad (= ac) capitulo et clero illatis plenarie et integre satisfaciant, alioquin ilapso(!) dicto termino Stenonem millitem ac singulos alio[s] rebelles predictos excommunicatos publice denunties seu denuntiarj mandes et facias ac legitimis super hijs habendis seruatis processibus censuras huiusmodi per aliquam seu aliquas personam seu personas ecclesiasticam uel ecclesiasticas per maiestatem tuam ad hoc deputandam seu deputandas iteratis uicibus agrauare ac loca, ad que eos sic huiusmodi censuris innodatos declinare contigerit, et in quibus scienter stare promissi fuerint, ecclesiastico interdicto subicj et interdictum huiusmodi, quam diu dicti excommunicati, agrauati et interdicti ibidem steterint, successiue obseruari facere et eadem auctoritate nostra facias et procures; et nichilominus uocatis Stenone milite et eius uxor[e] ac alijs predictis nec non alijs, qui fuerint euocandi, causam et causas, quam et quas Jacobus archiepiscopus et capitulum et clerus prefati contra eosdem Stenonem millitem et eius uxorem et alios eis in premissis adherentes, complices et fautores, clericos uel laicos, cuiuscunque conditionis et qualitatis existant, tam coniunctim quam diuisim super huiusmodi damnis et interesse monere intendunt, eadem auctoritate nostra audias, fineque debito termines et decidas, faciens quod decreueris per censuram ecclesiasticam per personam seu personas ecclesiasticam uel ecclesiasticas huiusmodi promulgandam firmiter obseruari; nos enim tibi Stenonem millitem (= si Stenonis militis) et eius uxoris ac Stenonis Cristiersson et Erici ac aliorum predictorum precentia pro huiusmodi citationibus faciendis commode haberi nequeat, etiam per dictum locis publicis affigendum ita quod uerisimiliter possit ad eorum notitiam peruenire, ac prefatum Stenonem millitem ad respondendum, quatenus de fide catholica sentiat, quotiens opus fuerit citandi ac tam contra ipsos Stenonem millitem et eius uxorem ac alios predictos et eorum complices quam etiam eorum eredes (= he–) et successores, si ipse Steno et vxor et alij predicti ante paritionem et plenaria[m] damnorum datorum satisfactionem decesserint, tamquam contra principales debitores quo ad bona et damna huiusmodi procedendi ac eos, qui propterea excommunicati forsan propter solemnitatem coronationis tue simpliciter uel ad cautelam ante sastisfactionem huiusmodi absoluti fuerint, si non satisfecerint, in easdem censuras reintrudendi, necnon co[n]tradictores quoslibet, ut prefertur, censuris ecclesiasticis et alijs iuris remediis compescendi, necnon legitimis seruatis processibus censuras ipsas iteratis uicibus agrauandi ac loca huiusmodi interdicto ecclesiastico subiciendi necnon auxilium brachij secularis inplorandi et eundem Stenonem millitem, si eum de fide catholica huiusmodi male sentire compertum fuerit, et declarandi et contra eum ut talem procedendi ac etiam puniendi plenam et liberam potestatem et auctoritatem concedimus per presentes; non obstantibus, quod maiestas tua de personis, quibus cause huiusmodi committi consueuerunt, non existat ac fe. re. Bo. pape VIII, predecessoris nostri, illa presertim, qua inter alia cauetur expresse, ne aliquis extra suam ciuitatem et diocesim nisi in certis exceptis casibus et in illis vltra vnam dietam a fine sue diocesis ad iudicium euocetur, seu ne judices a sede apostolica deputati extra ciuitatem et diocesim, in quibus deputati fuerint, contra quoscunque procedere aut alio uel alijs uices suas committere presumant, et de duabus dietis in concilio generali edita, dummodo ultra tres dietas aliquis auctoritate presentium ad iudicium non uocetur, et alijs constitutionibus et ordinationibus apostolicis necnon promissione seu conuentione etiam iuramento uel sigillo tuis roboratis per te tempore receptionis tue in regem dicti regni Suecie cum dicto Stenone millite habitis et factis, cum sicut asseritur, dictus Jacobus archiepiscopus coram maiestate tua tunc protestatus fuerit illis non consentire, quatenus per illas sibi ac ecclesie sue aut capitulo et clero predictis preiudicium generaretur, contrarijs quibuscunque, aut si Stenoni milliti, vxori et alijs predictis uel quibusuis alijs communiter uel diuisim ab eadem sit sede indultum, quod interdici, suspendi uel excommunicari aut extra uel ultra certa loca ad iudicium euocari non possint per litteras apostolicas non facientes plenam et expressam ac de uerbo ad uerbum de indulto huiusmodi mentionem. Datum Rome apud Sanctum Petrum anno jncarnationis dominice millesimo quadringentesimo nonagesimo octauo, sexto jdus maij anno sexto. B. Lxx. Bagarothus protonotarius.